Chiloţi şi prezervative fără număr… De la ARD către popor

Pe la semafoarele de pe bulevardele principale din Bucureşti, pe străzile din Timişoara, prin parcările din mai multe oraşe din ţară, pe stradă, pe la moll, prin biserici – prin biserici, nu, că acolo e cu păcat să faci aşa ceva, deci, piei drace şi nu ne duce pe noi în ispită! – mai mulţi tineri năimiţi de ARD (scrie pe ei, nu zic de la mine) împart segmentului tânăr cu drept de vot chiloţi şi prezervative. Ia şi tu, neamule, ia şi tu… Ştiţi, cum era mai demult: ia de la Băsescu! Acum, eu cred, cu mintea mea, că astea nu depăşesc ăia zece lei permişi pentru a face un cadou de ei pe la electorat. Că doar n-or fi fiind de firmă chiloţii ăştia, că nu vorbim despre ai lu’ Udrea. Dar am o mare nedumerire şi problemă: dom’le, în ce culoare le-au făcut pedeliştii şi le-au dat? Chiloţii, zic. Şi prezervativele. Că portocaliul s-a făcut de cacao, că verdele s-a îngălbenit, movul îi învineţeşte, roz bombon nu sunt şi nici bleo ciel nu-i prinde… Deci cum sunt chiloţii? Aştept răspunsurile voastre pe site.